Sosiaalidemokraattisen puolueen jäsenistön enemmistö tukee yhteistyötä kristillisdemokraattien kanssa.

Saksa saa viimein uuden hallituksen. Sosiaalidemokraattisen puolueen jäsenistön enemmistö tukee yhteistyötä liittokansleri Angela Merkelin (CDU/CSU) kristillisdemokraattien kanssa.

Saksan sosiaalidemokraattisen puolueen SPD:n jäsenäänestyksen tuloksia odotettiin jännittyneenä Berliinissä. Puolueen jäsenet ilmoittivat kantansa kirjeäänestyksessä. Jo etukäteen enemmistön arvioitiin suhtautuvan yhteistyöhön myönteisesti. Kirjeäänestykseen osallistui yli 460 000 äänioikeutettua puolueen jäsentä.

Jäsenäänestyksen tulos ratkaisi sen, että maahan saadaan kristillisdemokraattien ja SPD:n yhteinen hallitus.

Samalla Angela Merkelin poliittinen ura saa siis jatkoa. Sen toivotaan lupaavan hyvää EU:n ja euroalueen kehitykselle.

Saksassa on yritetty muodostaa uutta hallitusta viime syyskuun vaaleista saakka. Kristillisdemokraattien, vihreiden ja liberaalipuolue FDP:n neuvottelut karahtivat kiville marraskuussa. Tämän jälkeen SPD pyörsi aiemman päätöksensä jäämisestä oppositioon ja ryhtyi neuvottelemaan hallitusyhteistyöstä kristillisdemokraattien kanssa.

Vaikeudet satoivat oikeiston laariin

Valtapuolueiden ahdingosta on hyötynyt erityisesti oikeistopopulistinen Vaihtoehto Saksalle (AfD) -puolue. Se nousi syyskuun vaaleissa ensimmäistä kertaa liittopäiville ja samalla parlamentin kolmanneksi suurimmaksi ryhmäksi.

Hallituksen muodostamisen pitkittyneet vaikeudet ovat vain lisänneet AfD:n suosiota, joka on ajoittain jopa ohittanut sosiaalidemokraattien kannatuksen.

Jos SPD:n jäsenistö olisi torjunut hallitukseen menon, Saksassa olisi todennäköisesti järjestetty ennenaikaiset vaalit.